recursal/SuperWikiNEXT-32B huggingface dataset:
Dr. Izak en mev, Hester Krüger by 'n uitstalling van haar kuns in Pretoria.
Die Krügers se grafsteen in die Onder-Papegaaiberg-begraafplaas, Stellenbosch.
Die Gereformeerde kerk Oos-Londen se kerkraad neem in 1954 afskeid van ds. en mev. Krüger.
**Hester Krüger** (née Coetsee, Bethulie, Oranje-Vrystaat, 24 Desember 1884 – Stellenbosch [waarskynlik], 21 Januarie 1984) was ’n predikantsvrou in die Gereformeerde Kerk. Haar man, dr. I.D. Krüger (1882–1965), met wie sy 54 jaar lank getroud was tot sy dood, was predikant in vyf gemeentes: Aliwal-Noord (1911–1916), Bloemfontein (1916–1923), Potchefstroom (1923–1930), Bloemfontein (1930–1945), Venterstad (1945–1949), Oos-Londen (1949–1954).

Reeds in die jaar van huwelik, 1911, is ’n Dorkasvereniging op Aliwal-Noord gestig. Onder haar en haar man se leiding het eindelik ses Dorkasverenigings tot stand gekom. Werkgeselskappe, waarvan die ledetal sowat 30 tot 40 was, het gereeld in die plaaslike pastorie byeengekom. Mev. Krüger het dogters van die gemeente onderrig in handwerk en kunsnaaldwerk gegee en self geskilder.

Gesinslewe
----------

Die egpaar Krüger se dogter Monica was getroud met die appèlregter F. Rumpff, seun van ds. Derk en mev. Femke Rumpff, en Rita met prof. Pieter Verhoef (25 April 1914 – 18 Januarie 2013), hoogleraar aan die Stellenbosse Kweekskool, van 1975 tot 1979 dekaan van die Universiteit Stellenbosch se teologiese fakulteit en lid van die redaksie van die 1983-vertaling van die Afrikaanse Bybel. Uit Verhoef se pen het in 1998 verskyn *Ds. I.D. Krüger: Die mens en sy Preke*. Nog ’n dogter, Christine Louw, was vroueredaktrise van *Die Oosterlig*. Daar was ook ’n seun wat sy pa se name gekry het.

Bronne
------

* (af)  Die Gereformeerde Vroueblad. 1959. *Die Gereformeerde vrou 1859-1959*. Potchefstroom: Potchefstroom Herald.
**Eienskappe**| **Algemeen** |
| --- |
| Naam | Perchloraat   |
|  |   |
| Termochemiese radius | 2,25(19) Å  |

'n **Perchloraat** is 'n sout wat die komplekse anioon ClO4- bevat. Dit is die suurres van perchloorsuur HClO4.

Die oksidasietoestand van die sentrale atoom (Cl) is 7+ en dis die hoogste wat moontlik is vir hierdie element. Die vorm van die anioon is tetraëdries.

Perchlorate is baie goed oplosbaar in water en word dikwels gebruik om katione in oplossing te bring. Perchlorate is ook baie sterk oksiderend. Saam met 'n goeie reduserende katioon, soos ammonium, kan dit aan die sout plofbare eienskappe verleen.

Die standaardreduksiepotensiale van die ioon is hoog:

{\displaystyle ClO\_{4}^{-}+8H^{+}+8e^{-}\to Cl^{-}+4H\_{2}O}{\displaystyle E^{\ominus }=+1{,}287V}
{\displaystyle ClO\_{4}^{-}+2H^{+}+2e^{-}\to ClO\_{3}^{-}+H\_{2}O}{\displaystyle E^{\ominus }=+1{,}201V}
Hoewel die ioon termodinamies vermag om water te splyt en suurstof te vervaardig, is dit kineties nie moontlik nie. Daar is nogtans ander reduksiemiddels soos titanium(III) in 'n HEDTA-kompleks wat 'n redoksreaksie sal veroorsaak.

Mars
----

Die grond van die planeet Mars bevat baie perchlorate: tussen 0,5 en 1%. Dit kan 'n landing op hierdie planeet bemoeilik, maar ook 'n bron van noodsaaklike suurstof wees.

Sien ook
--------

* Lys van anione
Hester Johannes de Klerk en haar eerste man, ds. C.J.H. Vorster.
**Hester Johanna Vorster-Postma** (datums onbekend) was twee maal ’n Gereformeerde predikantsvrou en die stiefmoeder van die predikant en politikus ds. Louis Vorster.

Hester Johanna de Klerk is in 1876 met ds. C.J.H. Vorster getroud, sy derde huwelik. Vier jaar later is hy in sy eerste gemeente, Fauresmith, bevestig, waar sy en haar man bly tot hulle in 1882 predikantspaar van Bethulie word. In 1894 vergesel sy haar man na Angola waarheen hy beroep is om die Angola-Boere in die gemeente Humpata te dien. Met groot ywer het hulle daar gedien en baie ontberings deurgestaan. In Mossamedes lê ’n dogtertjie van die egpaar begrawe. Die Vorsters het Humpata tot 1897 bearbei, toe hulle na die Oranje-Vrystaat terugkeer en leraarspaar word van Ventersburg. Ds. Vorster is egter op 20 Mei 1899 op ’n tweede besoek aan Angola aan die koorssiekte oorlede, waarna haar stiefseun, ds. Louis Vorster, daarheen moes reis om haar terug na die Kaapkolonie te vergesel. 

In Januarie 1909 trou Hester Vorster met ds. Martinus Postma, een van ds. Dirk Postma se vyf seuns wat predikant geword het. Hy was indertyd ’n wewenaar ná sy vrou, Elizabeth Wilhelmina Jossina (née Spiller), se afsterwe in 1907. Twee van haar stiefseuns, ds. Dirk Postma en dr. Ferdinand Postma, het hulle as teoloë onderskei. Net ses van haar tweede man se 14 kinders het hul vader oorleef.

Bron
----

* (af)  Die Gereformeerde Vroueblad. 1959. *Die Gereformeerde vrou 1859-1959*. Potchefstroom: Potchefstroom Herald.
Die **Ford Fairlane** en LTD is volgrootte luuksevoertuie wat in 'n reeks van modelle deur Ford Australië geproduseer was tussen 1959 (met die aanvang van die produksie LTD in 1973) en 2007.

Van 1959 tot 1964 was die Fairlane 'n plaaslikgemonteerde weergawe van die Amerikaanse Ford Fairlane wat sy naam van Henry Ford se landgoed, Fair Lane, naby Dearborn, Michigan geneem het. Dit was Ford Australië se top-van-die-reeksmodel totdat dit vervang is deur 'n Australiesgemonteerde weergawe van die volgrootte Amerikaanse Ford Galaxie. In 1967 stel Ford Australië weer die Fairlane vry, hierdie keer as 'n Australiesontwikkelde, luukse, lang-asafstand weergawe van sy hoofstroom-Falcon, geposisioneer tussen die Falcon en die Galaxie. Die plaaslikgeboude Galaxie ontwikkel in die LTD wat self in 1973 vervang is deur 'n Australiesontwikkelde, Fairlane-gebaseerde model, ook bekend as die Ford LTD. In Noord-Amerika, in teenstelling met sy aanwysing in Australië, was dit nie beskou as 'n luukse voertuig nie. In Australië het "LTD" oorspronklik gestaan ​​vir "Lincoln Tipe Design".

Die Fairlane en LTD het in die mark meegeding met die Holden Brougham (1968-1971), die Statesman (1971-1984) en later die Holden Statesman en Caprice (1990-2007).

Ford het aanvanklik die Fairlane / LTD by Campbellfield, Victoria en Eagle Farm, Queensland vervaardig. Tot omstreeks Maart/April 1978, met die komende vrystelling van die Ford Falcon (XD) en sy afgeleide, het Ford die Falcon slegs by Campbellfield, en die Fairlane/LTD slegs by Eagle Farm vervaardiging. Met die vrystelling van die volgende geslag in die EA Falcon-era (1988), is Eagle Farm se vervaardiging van motors gestaak en slegs swaar vragmotors is daar gebou tot die sluiting in 1998.
Peper uit 'n peperpot.
Gedroogde swart en wit peperkorrels.
**Peper** (*Piper nigrum*) is die spesery wat algemeen langs die sout op die eettafel staan.

Daar is letterlik honderde verskillende soorte peper in kookkuns dwarsoor die hele aarde in gebruik.

Die genus **Piper** van die peperfamilie *(Piperaceae)* se voorbeelde sluit o.a. in: swartpeper, witpeper en groenpeper.

Variëteite
----------

### Swartpeper

Grofgemaalde swartpeperkorrels.
Swartpeper word van die groen (onryp) vrugtedragte van die peperplant geproduseer. Die steenvrugte word 'n kort rukkie in water gekook om dit skoon te kry en voor te berei vir droging. Die hitte bars die selwande in die peper en bespoedig die werking van ensieme gedurende die verbruiningsproses. Dit word in die son of in 'n masjien vir 'n hele aantal dae gedroog. Gedurende hierdie proses krimp die vlees van die peper rondom die saad en verdonker dit tot 'n dun, verkreukelde swart laag. Na droging word die spesery swartpeperkorrels genoem.

Sekere ekstrakte word van die droë peperkorrels gemaak, soos peperolie en peperspiritus. Dit word gebruik as masseerolie en in skoonheids- en kruiebehandelings.

### Witpeper

Witpeperkorrels
Witpeper bestaan slegs uit die saad van die peperplant, met die donker skil van die pepervrug verwyder. Die ryp rooi bessies word gewoonlik vir ongeveer 'n week in water geweek, waartydens die vlees van die peper sag word en ontbind. Deur dit te vryf, bly slegs die naakte saad oor, wat dan gedroog word. Soms word alternatiewe prosesse gebruik om die buitekante te verwyder, bv. meganiese, chemiese of biologiese metodes.

Fyngemaalde witpeper word in die Chinese kookkuns gebruik in geregte soos slaaie, liggekleurde souse en kapokaartappels, waar swartpeper duidelik sou uitstaan. Witpeper het 'n effens anderse smaak as swartpeper a.g.v. die afwesigheid van sekere stowwe wat in die skil van die vruggie voorkom, maar nie in die saadkern nie.

### Groenpeper

Groenpeper, soos swartpeper, word van die onryp dragte gemaak. Gedroogde groen peperkorrels word op sekere maniere behandel sodat hulle hul groen kleur behou, bv. behandeling met swaeldioksied, geblik of vriesgedroog. Vars groen peperkorrels (redelik onbekend in die Weste) kom gereeld voor in Thaise en Asiese kosse. Hulle geur word as pikant en vars beskryf, met 'n sterk aroma. Hulle ontbind vinnig indien nie gedroog of gepreserveer nie.

### Rooipeper

Rooipeper is egter die fyngemaalde poeier van ryp brandrissies *(Capsicum frutescens)*.

Fotogalery
----------

|  |  |  |
| --- | --- | --- |
| 'n Peperplant in Tamil Nadu.'n Peperplant in Tamil Nadu. | Hangende vrugte van 'n peperplant in Kerala.Hangende vrugte van 'n peperplant in Kerala. | PeperplantPeperplant |
|
'n Witpelikaan by Polokwane, Limpopo. Foto: Leonie Kellermann
Eier van *Pelecanus onocrotalus*
Die **Witpelikaan** is 'n voël in die pelikaanfamilie. Dit broei in moerasse en vlak mere. Die boomnes is 'n rowwe hoop van plantmateriaal.

Identifikasie
-------------

Die Witpelikaan is 'n algemene, gelokaliseerde standvoël. In nie-broeidrag word volwassenes aan hul spierwit voorkoms en grootte van kleinpelikaan, (Pelecanus rufescens), onderskei; die snawel is liggeel en pienk; díe keelsak en pote is geel. In vlug is die vlerke wit van onder, wat by die swart vlugvere afsteek. In broeidrag toon volwassenes 'n pienk blos oor die liggaam, met 'n geel vlek op die bo-bors; die bo-mandibel is steeds pienk en grys en díe keelsak is geel; die pote is pienk. 'n Onvolwassene se kop en nek is donkerig (en word al hoe ligter), sy stert en vlerke is donker-bruin en sy onderkant is gelerig. Ongeveer 1,6 m tot 1,8 m lank, met 'n vlerkspan van ongeveer 2,8 m. Onvolwasse voëls is grys met donker vlugvere. Meer as 50% van die voëls broei in die Donau-delta. Hulle migreer oor kort afstande en oorwinter in Noordoos-Afrika. In vlug is dit 'n grasieuse voël wat sy nek agtertoe hou, soos dié van 'n reier.

Habitat
-------

Die voëls hou in swerms op eilande langs die kus (insluitend mensgemaakte guano-eilande), by riviermondings, baaie, strandmere en soms by groot damme en moerasse. Die boomnes bestaan uit 'n slordige hoop blare.

Verspreiding
------------

Kom voor vanaf Suidoos-Europa en Asië, asook plek-plek algemeen in die omgewing van Kaapstad, by Walvisbaai en Swakopmund in Namibië en in Noord-Botswana, St. Lucia-meer en Mosambiek.

Ander name
----------

* Engels: *White Pelican*
* Wetenskaplike naam: *Pelecanus onocrotalus*

Sien ook
--------

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

Bronnelys
---------

* Newman se Voëls van Suider-Afrika; ISBN 1868729826

|  |  |
| --- | --- |
| Taksondatabasisse | 
* Wd: Q199427
* ADW: Pelecanus\_onocrotalus
* Avibase: 8BAFB01E85D7AF4B
* BioLib: 8378
* eBird: grwpel1
* EoL: 45513853
* EPPO: PELKON
* Fauna Europaea: 96625
* GBIF: 2480350
* IBC: great-white-pelican-pelecanus-onocrotalus
* iNaturalist: 4327
* ITIS: 174693
* IUCN: 22697590
* NCBI: 36301
* WoRMS: 137176
* Xeno-canto: Pelecanus-onocrotalus
* ZooBank: 46200F72-3554-40D0-8E29-7E6C0D4A56F7

 |
Die **Langkopsepter** (*Paranomus dispersus*) is 'n blomdraende struik wat tot die genus *Paranomus* behoort en deel van die fynbos vorm. Die plant is endemies aan die Wes-Kaap waar dit voorkom van die Groot-Winterhoekberge tot die Riviersonderendberge tot die Outeniekwaberge en Klein Swartberg en Rooiberg.

Die struik word tot 1.5 m hoog en blom hoofsaaklik van Augustus tot November. Vuur vernietig die plant maar die sade oorleef. Die plant is tweeslagtig en bestuiwing vind deur die werking van insekte plaas. Die vrugte word, twee maande nadat die plant geblom het, ryp en die sade val na die grond waar dit deur miere versprei word. Die plant groei in sandsteen sand op hoogtes van 300 - 1200 m.

In Engels staan die struik as die *Long-head sceptre* bekend.

Galery
------

* 
* 
* 
* 
* 
* 
* 
*

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q18081300
* GBIF: 5638090
* iNaturalist: 528596
* IPNI: 705342-1
* IUCN: 113201256
* NCBI: 379272
* Plant List: tro-26500198
* Tropicos: 26500198

 |
**Tokio Hotel** is 'n musiekgroep wat in 2001 in Maagdenburg (Duitsland) gestig is. Hul naam was voorheen **Devilish**. Die identiese tweeling Bill en Tom Kaulitz, wat die groep begin het, het al reeds op die ouderdom van sewe begin liedjies skryf en al begin droom daarvan om eendag die musiekindustrie binne te tree. Op twaalf het die broers hul eerste treë na roem gegee toe hulle Gustav Schäfer en Georg Listing ontmoet en Devilish gestig het. Hulle het by klein geleenthede in Duitsland begin optree. Bill vertel van die groep se vroeë sukses: "Dit het baie vinnig gebeur – ons het op partytjies en troues gespeel."

Begin van Tokio Hotel
---------------------

Bill het in 2003 aan 'n kindertalentkompetisie deelgeneem. Al het hy in die kwarteindrondte uitgeval, het die musiekman Peter Hoffman sy talent raakgesien. Peter het die groep gehelp om kontrakte met Sony BMG en Universal Music Group te sluit. Dit was tóé dat hulle hul naam na Tokio Hotel verander het. Tokio in Japan is hul gunsteling-stad en hulle het "Hotel" bygevoeg omdat hulle gedurig rondreis en in hotelle oorslaap. In 2005 het die tweeling op die ouderdom van vyftien met hul eerste enkelsnit, 'n liedjie met die naam *Durch den Monsun* (Afrikaans: *Deur die Monsoen*), in Duitsland bekendheid verwerf. "Dit was dadelik nommer een op die trefferlyste en toe het alles verander. Skielik was ons op groot verhoë, al het ons min ondervinding gehad. Ons moes aan verskillende situasies gewoond raak," getuig Tom.

Diskografie
-----------

Tokio Hotel se Duitse albums – *Schrei* in 2005 en *Zimmer 483* in 2007 – is net in Duitsland uitgereik en het daar op die trefferlyste geboer. Hul eerste Engelse album, *Scream*, is in Junie 2007 uitgereik en 3,5 miljoen CD's is al daarvan verkoop. Hul treffer *Monsoon*, die Engelse weergawe van hul eerste enkelspeler, is hierop ingesluit. Die video vir hierdie liedjie is vroeg in Mei in Kaapstad verfilm. In die video vryval die ouens uit 'n helikopter bo die see. Die tweede enkelsnit op die album is *Ready, Set, Go*, 'n liedjie wat meer na die poprockgenre neig.

### Ateljeealbums

* Schrei (2005)
* Zimmer 483 (2007)
* Scream (2007)
* Humanoid (2009)
* Kings of Suburbia (2014)
* Dream Machine (2017)

Bronne
------

* Huisgenoot van 4 Oktober 2007

|  |  |
| --- | --- |
| Normdata Edit this at Wikidata | 
* BIBSYS: 8034367
* BNF: cb151170049 (data)
* GND: 3062528-2
* IMDb: nm2064863
* ISNI: 0000 0001 1548 1124
* LCCN: no2006110062
* MusicBrainz: 462a85b4-83ac-4164-86b3-e5ac6a7ec040
* NKC: xx0046331
* SUDOC: 123253160
* VIAF: 156340089
* WorldCat Identities: lccn-no2006110062

 |
Die **Stavenisse** was 'n Nederlandse skip wat aan die Suid-Afrikaanse kus gestrand het. Die stranding van die Stavenisse op 16 Februarie 1686 het baie bygedra tot die Westerse wêreld se kennis van die ryk taal- en kultuurverskeidenheid van die inheemse volkere aan die ooskus van Suider-Afrika sowel as van die aardrykskunde van die gebied.

Die Stavenisse is in 1681 te Middelburg vir die VOC se Kamer van Amsterdam gebou. Vroeg in 1686 was die skip met kapt. Willem Knyff in bevel en volgelaai met 'n vrag peper uit Bengale op sy tweede retoervaart vanaf Java na Amsterdam op pad. By goeie vaartoestande, maar weens die verkeerde berekening van die lengte- en breedteligging en blote agtelosigheid, beland die skip 112 km suid van Port Natal (Durban) by die huidige Ifafastrand, naby Port Shepstone en tussen die mondings van die Umzinto- en Umzimkuluriviere op die strand. Van die 71 opvarendes het 11 verdrink en 47 besluit het om 'n staptog na die nedersetting aan die Kaap die Goeie Hoop aan te pak.

Die 13 wat by die wrak agtergebly het, het saamgespan met die oorlewendes van die stranding van die *Good Hope* en die *Bonaventura* om uit die wrak van die Stavenisse en hout uit die omringende bosse 'n boot van 25 ton, genaamd die *Centaurus*, te bou. Op 1 Maart 1686 bereik 20 van die mense die Kaap. Die *Centaurus* is weer gestuur om Stavenisse-stappers te soek en vind o.a. by die Buffelsriver drie naakte oorlewendes. Kort daarna is 'n verdere 18 aan boord geneem en die volgende jaar het die skip *Noord* nog drie mense gevind. Van die oorspronklike 47 stappers is 21 gered en 17 oorlede. Van die ander 9 is nie weer gehoor nie.

Van die oorlewendes van die Stavenisse-ramp het geruime tyd tussen die mondings van die Tugela- en die Buffelsrivier gebly en het die swart bevolkingsgroepe, hulle taal en kultuur goed leer ken. Hulle kon dus eerstehandse inligting oor die mense en die gebied aan goew. Simon van der Stel en sy VOC-amptenare aan die Kaap lewer. Hierdie verslag is van groot belang omdat dit 'n insig gee in die Nguni-samelewing van voor die koms van die blanke setlaars en dus voor Westerse kultuurbeïnvloeding.

Trivia
------

Die skip is waarskynlik genoem na die dorp Stavenisse op die eiland Tholen in die Nederlandse provinsie Zeeland.

Bibliografie
------------

* Burman, Jose: Great shipwrecks off the coast of Southern Africa. Kaapstad: Struik, 1967.
* Potgieter, Coenraad: Skipbreuke aan ons kus. Kaapstad: Tafelberg, 1969.
* Willcox, A.R.: Shipwreck and survival on the south-east coast of Africa. Winterton: Drakensberg Publications, 1984. ISBN 0-620-07958-4
**Toks van der Linde** (gebore as Albert van der Linde op 30 Desember 1969) is 'n voormalige Suid-Afrikaanse rugbyspeler.

Spelerloopbaan
--------------

Van der Linde het in Senekal in die Vrystaat skoolgegaan en die Oos-Vrystaat in 1986 en 1987 by die jaarlikse Cravenweek-toernooi verteenwoordig. Nadat hy skool voltooi het, het hy by die Universiteit van die Vrystaat gaan studeer en in 1992 sy provinsiale debuut vir Vrystaat gemaak. Van der Linde het ook vir Natal gespeel en daarna na die Westelike Provinsie verhuis. Hy het in 133 wedstryde vir hul gespeel.

Van der Linde het op 12 November 1995 sy toetsdebuut vir die Springbokke teen Italië gemaak in die Stadio Olimpico in Rome. In 1996 het hy saam met die Springbokke na Argentinië, Frankryk en Wallis getoer en in vier van die vyf toetswedstryde gespeel, elke keer as 'n plaasvervanger. Sy volgende en laaste toetswedstryd was vyf jaar later teen Frankryk in Parys. Hy het ook in elf toerwedstryde gespeel en twee drieë vir die Springbokke gedruk.

Van der Linde is 'n bekende gesig op TV, as ankeraanbieder van die sportgeselsprogram *Toks & Tjops* op kykNET.
*Vir die gelyknamige nedersetting in die Wes-Kaap, sien gerus Languedoc, Wes-Kaap.*

**Languedoc** ([lɑ̃ɡ(ə)dɔkˈ]; Oksitaans: ***Lengadòc*** [ˌleŋɡɔˈðɔ(k)] is 'n historiese Franse provinsie, geleë in die sentrale gedeelte van Suid-Frankryk tussen die Rhône-rivier, wat die grens met Provence vorm, en die Garonne (as grens met Gascogne). In die noorde het Languedoc tot die Cévennes-bergreeks en die Sentraalmassief as grens met Auvergne gestrek. Sy gebied behels groot dele van die huidige administratiewe gewes Oksitanië sowel as die département Ardèche en dele van die département Haute-Loire wat albei administratief aan die gewes Auvergne-Rhône-Alpes behoort. Languedoc se historiese hoofstad was Toulouse.

Die huidige administratiewe indeling van Languedoc in départements
Die provinsie se naam verwys na die taal wat hier tradisioneel gebesig is, Oksitaans, afgelei van die Noord-Franse *langue* "taal" en die Oksitaanse woord vir "ja", *oc*. *Langue d'Oc* is 'n alternatiewe benaming vir Oksitaans.
Die **Stars** is 'n Kanadese indiepop-musiekgroep wat oorspronklik deur die sanger Torquil Campbell en die klawerbordspeler Chris Seligman in Toronto (Ontario, Kanada) gestig is. Die groep het hulle later in New York Stad en uiteindelik in Montreal gevestig.

Genre
-----

Die Stars se musiek is as *beautiful, eloquent indie pop* beskryf wat deur 'n oorvloedige instrumentasie, ratse produksie en afmeng, verhalende lirieke en sagte, maar genuanseerde sang gekenmerk word. Die groep se musiekstyl het vanuit elektroniese popmusiek soos op die snit *Nightsongs* (wat op die etiket Le Grand Magistery vrygestel is) tot 'n meer rockgebaseerde instrumentasie op hulle laaste twee langspelers ontwikkel en weerspieël die invloed van die sanger en kitaarspeler Amy Millan en die basspeler Evan Cranley (wat voor die opname van die album *Heart* [Paper Bag Records] by die groep aangesluit het) en die tromspeler Pat McGee wat sedert die langspeler *Set Yourself on Fire* 'n lid van die Stars is.

Loopbaan
--------

Die Stars se eerste kommersiële sukses was die langspeler *Set Yourself on Fire* en die enkelsnit *Ageless Beauty* wat albei in 2004 vrygestel is.

Cranley en Campbell is daarnaas ook lede van die bekende indie-groep Broken Social Scene, wie se albums net soos dié van die Stars deur die onafhanklike Kanadese platemaatskappy Arts & Crafts in Toronto (Ontario) uitgegee word. Campbell is ook 'n akteur en het in televisieprogramme soos *Sex and the City* en *Law & Order* opgetree. Millan het in 2006 haar solo-album *Honey From the Tombs* vrygestel.

Verskeie liedjies van die Stars soos *The Vanishing*, *Your Ex-Lover Is Dead* en *The Big Fight* is vir aflewerings van bekende televisieprogramme soos Fox Network se *The O.C.* en CTV se *Degrassi: The Next Generation* gebruik. Die enkelsnit *Ageless Beauty* is daarnaas vir die promosie van VH1 se televisieprogram *So NoTORIous* ingespan.

Diskografie
-----------

Langspelers
* *Nightsongs* (2001)
* *Heart* (2003)
* *Set Yourself on Fire* (2004)
* *In Our Bedroom After the War* (2007)
* *Do You Trust Your Friends?* (*Remix-album*) (2007)
* *The Five Ghosts* (22 Junie 2010)
* *The North* (4 September 2012)
* *No One Is Lost* (14 Oktober 2014)
* *There Is No Love in Fluorescent Light* (13 Oktober 2017)

EPs
* *A Lot of Little Lies for the Sake of One Big Truth* (2001)
* *The Comeback EP* (2001)
* *Dead Child Stars* (2003)
* *Sad Robots* (2008)
* *The Séance* (2010)
* *Lost & Found* (2015)
Die **tol** is oor die algemeen as speelding bekend, maar word in die praktyk veral in navigasietoerusting gebruik. 'n Tol wat vinnig draai, neig altyd om in die posisie te bly waarin dit geplaas word. 

Die tol kan op sy punt of om 'n as draai en die tolbeweging is onderhewig aan die wette van die meganika. Die beweging van 'n liggaam kan beskou word as 'n verskuiwing (translasie) of 'n beweging om ŉ vaste punt (rotasie). Onder 'n tolbeweging word dan verstaan die rotasie om 'n vaste punt. 

Die tol kan om 2 asse draai, naamlik 'n tolas (die werklike as) of 'n presessie-as (denkbeeldige as). Dikwels gebeur dit dat 'n tol gelyktydig om albei asse draai, en die beweging van die tolas, sonder dat 'n uitwendige krag daarop inwerk, word nutasie genoem. By 'n tol wat regop op sy punt draai, is die swaartepunt 'n sekere afstand bokant die tolpunt. 

'n Tol wat nie presies regop staan nie, is dan onderhewig aan 'n kragmoment en sal 'n keelbeweging beskryf terwyl dit self in die rondte draai. 'n Tol wat dus regop staan en vinnig genoeg draai, vertoon baie stabiel, maar sodra die snelheid afneem, raak dit onderhewig aan presessie en begin 'n keëlbeweging beskryf totdat dit uiteindelik omval. 

'n Tol met 'n klein deursnee is meer presessiegevoelig as een met ŉ groter deursnee. Tolle word in giroskope gebruik om die verandering in die stand van 'n liggaam te bepaal. By so ŉ liggaam sal 'n tol die oorspronklike stand aandui, ongeag die verandering. 

Daarom word giroskope byvoorbeeld in vliegtuie gebruik waar rigtingveranderings bepaal moet word. In die daaglikse lewe kan die giroskopiese effek onder meer waargeneem word by 'n fiets, wat stabiel (regop) bly as gevolg van die draaimoment van die wiele, by boormasjiene, waar 'n boormasjien moeiliker van rigting verander wanneer dit loop, koeëls, wat rigtingvas is omdat dit in die rondte draai terwyl dit trek, ensovoorts.

Bronnelys
---------

* Wêreldspektrum, 1982, ISBN 0908409680, volume 27, bl. 135, 136
Tipiese pilaaruitleg van 'n sedan (A-B-C, driekas), stasiewa of "estate" (A-B-C-D, tweekas) en luikrug (A-B-C) van dieselfde modelreeks.
1964–1967 Buick Sport Wagon
Peugeot 508 SW, 'n moderne hibriedstasiewa.
'n **Stasiewa**, in Engels *station wagon*, *estate wagon*, of net *wagon* genoem, is 'n motorbakstyl wat verskil van 'n sedan deur sy dak wat agtertoe verleng is. Die agterkant is verleng oor 'n gedeelde volume passasier/vragdeel met toegang tot die agterkant via 'n derde of vyfde deur (of agterklap), in plaas van 'n bagasiebakdeksel. Die bakstyl verander 'n standaard driekasontwerp in 'n tweekasontwerp – deur 'n A, B, en C-pilaar, sowel as 'n D-pilaar in te sluit. Stasiewaens kan buigsaam verstel word in hul binnevolume via agterste sitplekke wat kan platslaan om óf passasier- of vragvolume te prioritiseer.

Die *American Heritage Dictionary* definieer 'n stasiewa as "'n motor met een of meer rye van verwyderbare of platvousitplekke agter die bestuurder met geen bagasieruim nie, maar 'n ruimte agter die sitplekke waarin tasse, pakkies, ens. deur 'n agterdeur ingelaai kan word." 

Modelreekse wat verskillende bakstyle insluit, soos 'n sedan, luikrug en stasiewa, deel gewoonlik hul platform, enjin/ratkas en voorste bakwerk, voor die A-pilaar.

Stasiewaens het ontwikkel uit hul vroeë gebruik as gespesialiseerde voertuie om mense en bagasie te vervoer van en na 'n stasie, en word wêreldwyd bemark.
**Bilbo Baalens** is ’n fiktiewe karakter wat ’n *hobbit* genoem word (’n tipe dwerg), in die wêreld van die "Midde-aarde" (’n fiktiewe kontinent op Aarde). Hy is die hoofkarakter in J.R.R. Tolkien se kinderfantasie *Die Hobbit*, asook ’n ondersteunende karakter in *Die Heerser van die Ringe*.

Smaug, die draak
Bilbo is op 22 September 2890 in die Derde Era, of in 1290 volgens die *Goue Telling* gebore. In *Die Hobbit* reis hy saam met die towenaar Gandalf en ’n groep van 13 Dwerge na Erebor om ’n skat wat aan die Dwerge behoort, van die draak Smaug terug te steel. In die storie vind Bilbo ’n ring wat die draer daarvan onsigbaar maak.

Op 29 September 3021 word hy deur sy neef Frodo en Gandalf na die Gryse Hawens (Mithlond) vergesel, waar hulle saam met die laaste groep Elwe ’n skip oor die see na Valinor neem. Bilbo is teen daardie tyd reeds 131 jaar oud. Hy is nie net die oudste hobbit van alle tye nie, maar ook die mees wêreldwyse hobbit ooit.

Hy speel vervolgens ’n rol in die eerste en laatste deel van die boek *Die Heerser van die Ringe*.
Die Trondheimsfjord 'n Kusvuur in die Trondheimsfjord Die **Trondheimfjord** (Noors: *Trondheimsfjorden*) is die derde langste fjord van Noorweë met 'n lengte van 130 kilometer. Die fjord was reeds in die Wiking-tydperk 'n beduidende waterweg.

Geografie
---------

Die fjord lê in die weste van Sentraal-Noorweë en strek vanuit Ørland in die weste tot by Steinkjer. Die stad Trondheim is die naamgewer van die fjord wat sy diepste punt met 627 meter benede seevlak naby Agdenes bereik. Die grootste eilande in die fjord is Ytterøy en Tautra. 

Die vlaktes oos en suid van die fjord maak deel uit van Noorweë se mees geskikte landbougebiede. Die bergagtige Fosen-skiereiland is in die weste en noordweste geleë en dien as 'n natuurlike beskerming teen die sterk kuswinde.

Stede en nywerhede
------------------

Die stede Stjørdal, Levanger en Steinkjer is aan die oostelike en noordelike kus van die Trondheimsfjord geleë. Verdal is die setel van die skeepswerf *Aker Verdal* wat groot olie- en gasboorplatforms bou. 'n Skeepswerf in Rissa bou plesierbote soos die luukse passasierskip *The World*.

Natuur
------

Die fjord pronk met 'n ryk mariene fauna met meer as 90 visspesies. Dit is ook 'n habitat vir steenkoralle soos *Lophelia pertusa*.
Die term **reis** verwys in die vervoerekonomie na die voortbeweging van een of meer persone oor 'n langer tydperk, sy dit te voet of per voertuig, om 'n bepaalde bestemming te bereik en daarna weer na die vertrekpunt terug te keer. Dit sluit nie pendelaarritte in nie. In toerisme behels die term sowel die reis self asook die verblyf by die bestemmingsplek.

Etimologie en ontwikkeling
--------------------------

'n Standbeeld in Oviedo, Spanje is aan die "reisiger" gewy
Die woord *reis*, afgelei van die ouer Germaanse werkwoord *reisa* ("rys, verrys"), kom vir die eerste keer in 9de eeuse Duitse tekste voor en het destyds na 'n tog of trek verwys. Reise as vakansies was onbekend. Middeleeuse mense, wat 'n reis onderneem het, was gewoonlik by oorlogstogte betrokke. Hiervan afgelei is die middeleeuse woorde *reisec* ("berede") en *reisiger* wat na 'n berede soldaat verwys het. 'n Ander soort reis was pelgrimstogte, byvoorbeeld op die Jakobsweg na Santiago de Compostela in Spanje. Ook besigheidsreise is aanvanklik veral langs pelgrims- of seeroete onderneem. Reise na vreemde lande het baie gevare ingehou, terwyl landkaarte of atlasse nouliks beskikbaar was, en daar was hoë koste aan sulke togte verbonde.

In die 16de en 17de eeu het Europese adellikes begin om sogenaamde kavaliersreise of *Grand Tours* om opvoedkundige redes te onderneem. Later het ook welvarende burgerlikes geesdrif vir kulturele reise getoon. Vakansiereise soos ons dit vandag ken is eers vanaf die 19de eeu onderneem. Georganiseerde reise of reispakkette het danksy die baanbrekerswerk van Thomas Cook in die Verenigde Koninkryk gewild geraak. Moderne vervoermiddels soos treine, stoomskepe en later ook motors, busse en vliegtuie het die tydperk van massatoerisme ingelui wat danksy stygende reële inkomste vir steeds groter lae van die bevolking bekostigbaar geword het. Die toerismebedryf is tans een van die belangrikste dienstesektore.
Die **Trompetvis** (*Aulostomus chinensis*) is 'n straalvinnige vis in die familie van Trompetvisse (*Aulostomidae*). Die visse kom in die Indies-Pasifistiese area en aan die ooskus van Afrika tot by Oos-Londen voor. Die wetenskaplike naam vir die spesie is vir die eerste keer in 1766 deur Carolus Linnaeus gepubliseer. In Engels staan die vis as die *Chinese trumpetfish* bekend.

Voorkoms
--------

Die vis het 'n lang, skraal liggaam wat lateraal saamgepers is met 'n lang, buisvormige bek. Die liggaam is geel of bruin, met groen vinne. Die vis het 'n platter kop en lyf as die fluitbek en daar is 'n ry van 8-13 kort stekels voor die dorsale vin. Dit het ook nie die lang stertfilament soos die fluitbekke nie. Die liggaam is tot 80 cm lank.

Hierdie visse staan dikwels regop in die water, met die kop na onder, tussen seevere en koraal terwyl hulle vir prooi wag. Hulle dryf ook soms bewegingloos soos 'n stukkie hout rond. As 'n skool visse verby swem slaan hulle soos 'n bliksemstraal toe.

* 'n Geel trompetvis'n Geel trompetvis
* Let op die swart agterkant van die liggaamLet op die swart agterkant van die liggaam

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* Coastal Fishes of Southern Africa. Phil & Elaine Heemstra. 2004. ISBN 1-920033-01-7
’n Duitse banknoot van 5 biljoen mark uit 1923.
’n **Biljoen** is in Afrikaans en die meeste Europese lande tien tot die mag 12, dus 1 000 000 000 000 of 1012. Dit is ’n miljoen tot die 2de mag, vandaar die naam (*bi* is twee in Latyn).

Die SI-voorvoegsel vir ’n biljoen is tera, afgekort as T. Voorbeeld: 1 TG = 1 teragreep (terabyte) = 1 biljoen grepe.

Die huidige Britse en Amerikaanse Engelse woord *billion* het ’n ander betekenis. Dit is wat in Afrikaans ’n miljard genoem word, dus 1 000 miljoen of 1 000 000 000 (109). ’n Biljoen is in Engels *trillion* (1 000 × 1 0003). Die rede vir die verskil in die name is omdat twee verskillende stelsels, die kort en die lang skaalverdeling, in verskillende dele van die wêreld gebruik word. In Afrikaans word die "lang skaal" gebruik en in Engels die "kort skaal". (Kyk by kort en lang skaalverdeling vir ’n verskil tussen die twee stelsels.) Die historiese definisie van die Britse Engelse woord *billion* het die lang skaalverdeling gebruik.

Die ontbinding van 1 biljoen in priemfaktore is: 1 000 000 000 000 = 212 × 512

Interessante feite
------------------

* ’n Biljoen sekondes duur ongeveer 31 690 jaar.
* ’n Biljoenêr is iemand met ’n betaalvermoë van minstens 1 biljoen munteenhede en ’n multibiljoenêr is iemand wat meer as 2 biljoen munteenhede besit.
* Die Andromeda-sterrestelsel, die naaste spiraalsterrestelsel aan die Aarde, het sowat 1 biljoen sterre.

Sien ook
--------

* Kort en lang skaalverdeling
* Getal
'n Tropiese grysbok in die Krugerwildtuin.
Die **tropiese grysbok** (Latyn: *Raphicerus sharpei*) is 'n klein wildsbokkie wat inheems aan Sentraal- en Suider-Afrika is.

Hierdie skugter grysbok het 'n gemiddelde volwasse massa van 12 kg en 'n hoogte van ongeveer 40 cm. Die ram het horings wat normaalweg nie langer as 5 cm is nie, alhoewel 'n rekordlengte van 10,48 cm al aangeteken is. Die ooie is ietwat groter as die ramme.

As gevolg van hulle eenderse rooibruin pelse met wit spikkels, word tropiese grysbokke soms met Kaapse grysbokke en steenbokke verwar, alhoewel die tropiese spesie nie die vals kloutjies van die Kaapse spesie het nie.

Tropiese grysbokke word suid van die ewenaar in Sentraal- en Suid-Tanzanië tot die noordooste van Suid-Afrika aangetref, waar hulle 'n verskeidenheid habitats het, maar tog meer dikwels in rots- en heuwelagtige gebiede waargeneem kan word.

Die ooi is gemiddeld 180 dae dragtig, waarna sy een of soms twee lammetjies sal kry. Die meeste ooie skenk tydens die laat lente of vroeë somer die lewe, wanneer die eerste reëns begin. Die lammetjies word op drie maande gespeen.

Tropiese grysbokke wei hoofsaaklik snags en word selde gesien. Hulle is geheimsinnige diere wat bedags tussen bosse en plante wegkruip. Buiten met paartyd, is hulle hoofsaaklik enkellopende diere. Wanneer hulle bedreig word, sal hulle tussen plante wegkruip of selfs in gate in die grond (soos dié van 'n aardvark) kruip.

Die tropiese grysbok se dieet bestaan hoofsaaklik uit blare en gras, alhoewel hulle ook soms vrugte en die wortels van plante sal vreet. Hulle benodig blykbaar nie toegang tot vars water nie, maar sal dit drink wanneer dit beskikbaar is.

Sommige wetenskaplikes beskou die tropiese grysbok as 'n subspesie van die Kaapse grysbok.

Bronnelys en verwysings
-----------------------

* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. ISBN 0-86953-027-5.
* Hocking, S. en C. Yahnke. 2004. "Raphicerus sharpei", Animal Diversity Web. Verkry op 18 April 2009 by .

1. ↑  IUCN SSC Antelope Specialist Group (2008). *Raphicerus sharpei*. *2008 IUBN Rooi Lys van bedreigde spesies*. Internasionale Unie vir die Bewaring van die Natuur 2008. Verkry op 29 Maart 2009.
**Noli** ([ˈnɔːli]; Liguries: *Nöi* [ˈnɔːi]) is 'n munisipaliteit (*comune*) langs die Liguriese kus, noordwes van Genua geleë, met 'n bevolking van 2 692. Die naam is afgelei van 'n Grieks-Bisantynse variant van *Neapolis* of "Nuwe Stad". Noli het tussen 1193 en die Napoleontiese inval in Italië in 1797 as onafhanklike Republiek Noli bestaan en was die kleinste van Italië se sogenaamde *Repubbliche Marinare* of Seerepublieke. 

Vir sy deelname aan die Eerste Kruistog in 1097 is 'n verskeidenheid voorregte aan Noli toegeken, veral op die gebied van handel. Noli se kooplui het die hele Middellandse See bevaar om handel te dryf met tekstiele, graan, kruie en speserye en slawe. Hul welvaart het van Noli 'n seemoondheid gemaak wat vanaf 1193 as selfregerende stadrepubliek kon bestaan. Gedurende sy bloeitydperk, wat tot in die 14de edeu voortgeduur het, het Noli 'n betreklik groot gebied oorheers wat nedersettings in sy omgewing soos Orco, Mallare, Segno en Vado ingesluit het. Verdere uitbreiding van Noli se handelsaktiwiteite is deur sy natuurlike seehawe beperk wat nie geskik was vir die hantering van groter getalle skepe nie. Om sy onafhanklikheid as seerepubliek te handhaaf, het Noli 'n politieke alliansie met Genua gesluit.

Noli is lid van die vereniging *I borghi più belli d’Italia* - "Die mooiste *borghi* (Middeleeuse dorpe) van Italië".

Geografie
---------

'n Lugaansig van die eiland Bergeggi (*Isola di Bergeggi*)
Kaap Noli (*Capo Noli*) met sy weerstasie
Noli is in 'n baai van die Golf van Genua geleë wat deel uitmaak van die Riviera di Ponente (die westelike deel van die Italiaanse Riviera wat tot Ventimiglia naby die grens met Frankryk strek) en in die weste deur die Kaap Noli (*Capo Noli*) en in die ooste deur die eiland Bergeggi begrens word. Die plaaslike sandstrand se afdaling na die see is redelik steil sodat Noli danksy sy natuurlike hawe van oudsher seehandelsbetrekkinge met ander Mediterreense nedersettings kon aanknoop, maar tegelykertyd blootgestel aan aanvalle vanuit die see. Die enigste binnelandse roete na Noli en sy hawe lei deur 'n nou vallei.
**Antsiferof-eiland** (Russies: Остров Анциферова, *Ostrof Antsiferowa*), ook bekend as **Sjirinki** (Russies: Ширинки; Japannees: 志林規島, *Shirinki-tō*) is 'n onbewoonde vulkaniese eiland van die Koerile-argipel in die See van Ochotsk, noordwestelike Stille Oseaan. Hy val in die Sachalin-oblast van Rusland.

Beskrywing
----------

'n Nasa-foto van Antsiferof uit die ruimte.
Die eiland se vorige naam, "Sjirinki", kom van die inheemse taal Ainoe en beteken "plek van hoë golwe". Sy huidige naam kom van die Kosak-ontdekkingsreisiger Danila Antsiferof, wat dit en ander noordelike Koerile-eilande in die 18de eeu die eerste keer beskryf het. Die naaste buureiland is Paramoesjir, sowat 15 km van daar oorkant die Straat van Loezjin.

Die eiland het 'n rofweg ronde vorm met 'n oppervlakte van 6 km2 Dit is 'n stratovulkaan met 'n deursnee van 4,25 km. Sy sentrale piek, **Renge-dake** (Japannees: 蓮華岳), is 761 m hoog en bestaan uit 'n kaldera van 0,75 km breed. 'n Groot deel van die eiland is bedek met pluimsteen, oorblyfsels van uitbarstings.

Skakels
-------

* Wikimedia Commons logo Wikimedia Commons het meer media in die kategorie Antsiferof-eiland.
* Hierdie artikel is in sy geheel of gedeeltelik uit die Engelse Wikipedia vertaal.
**Nollywood** is die naam vir die filmbedryf in Nigerië. Na Hollywood (Verenigde State) en Bollywood (Indië) het Nigerië die grootste filmbedryf ter wêreld, met 'n jaarlikse produksie van 1 000 tot 2 000 films en 'n omset van ongeveer 200 miljoen dollar per jaar. 

Die films word meestal met 'n begroting van minder as 15 000 dollar gemaak en opnames duur selde meer as 'n week in beslag. Daar word dikwels van 'n enkele rolprentkamera gebruik gemaak. Die films word selde in teaters gesien, maar word hoofsaaklik op DVD of video versprei.

Kenmerkend vir Nollywood-films is dat hulle baie nou aansluit by die belewingswêreld van Afrikane. Algemene onderwerpe is die toorkuns, wonderbaarlike genesing van siekes, korrupsie en arm mense wat skielik ryk word.

Kritici (sowel binne as buite Nigerië) meen dat die films gewoonlik 'n swak storielyn en dialoog het, maar desondanks slaag Nollywood om die Amerikaanse rolprente in Nigerië en enkele ander Afrika lande byna volledig te vervang.

Geskiedenis
-----------

Die eerste Nollywood-rolprente verskyn in die jare sewentig. Hulle eerste groot sukses was die 1992-film Living in Bondage. In die film word 'n ryk man uitgebeeld wat sy vrou ritueel offer om op die manier sy rykdom te behou.

In die beginjare word die rolprente meestal in plaaslike Nigeriese tale uitgegee, byvoorbeeld in Yoruba of in Hausa, maar om internasionale markte te bereik, word daar al meer na Engels as voertaal oorgeskakel. Rolprente in Nigerië word meestal van Franse onderskrifte voorsien.

* 
* 
* 
*

Beroemde Nollywoodsterre
------------------------

* Genevieve Nnaji
* Kate Henshaw-Nuttal
* Richard Mofe Damijo
**Reitzburg** is ’n nedersetting in die Noord-Vrystaat en die kleinste dorpie in die Vrystaat. Dit bestaan uit ’n skool, algemene handelaar, polisiekantoor, poskantoor en ’n paar huise.

Geskiedenis
-----------

Die geskiedenis van Reitzburg is beïnvloed deur die ontdekking van goud in 1886 in die Reitzburg- en Vredefortomgewing. Die eerste openbare delwerslisensie is op 14 Oktober 1887 toegeken aan D. H. Marx, eienaar van die plaas Lindequesfontein. Op 1 Desember 1887 is die delwery amptelik geopen en is die eerste kleims verkoop teen tien sjielings elk. Mnr. H. A. Robinson is aangestel as myninspekteur.

Probleme het ontstaan aangesien die meeste delwers buitelanders was en die grondeienaars so gou as moontlik ’n groot wins wou maak. Die uiteinde was dat baie van die delwers na die swakker goudriwwe, wat aan die Transvaalse kant oopgestel is, verhuis het.

Ten spyte van al die kwelpunte het die goudkoors gestyg. ’n Spesiale posroete is vanaf Vredefort oor die goudvelde na Potchefstroom ingestel. Ander Vredefortse boere het ook aansoek gedoen vir publieke delwerylisensies. Naby Schoemansdrift is opmetings gedoen vir ’n voorgenome delwersdorp wat die naam van Bothasburg sou dra aangesien verskeie ander riwwe ontdek was.

Dit het egter vinning duidelik geword dat die mynbou-ontwikkeling aansienlike kapitaal sou benodig wat buite die normale delwer se bereik was aangesien die rif nie aaneenlopend was nie maar kol-kol voorgekom het. Gou is tot die stigting van maatskappye oorgegaan waarvan die belangrikste *Molteno Kie*, *Philippolis Kie*, *Neebe en Rörich*, *Devon Kie* en *Vredefort Kie* was. Terselfdertyd het die Lindequesfonteinse gebied die naam Reitzburg gekry ter ere van President F. W. Reitz. D. H. Marx is as vrederegter aangestel. Daarna het die gewone delwer uitgewyk as gevolg van die hoë kostes en selfs van die maatskappye het ’n moeilike bestaan gevoer. Teen die begin van die Tweede Vryheidsoorlog het die mynboubedrywighede feitlik tot stilstand gekom in die Vredefortdistrik.

Teen die 1930’s was daar weer belangstelling in die goudvelde en het die *Great-Western*-myn tot produksie oorgegaan maar dit is ook later weer gesluit.

Sien ook
--------

* Lys van dorpe in Suid-Afrika
* Vrystaatse Goudvelde
**Nokuthaba Simbani** (gebore 9 Januarie 1997 in Derbyshire) ook bekend as **Noky Simbani**, is 'n Zimbabwiese-Britse model en skoonheidskoningin, wenner van Mejuffrou Heelal Groot-Brittanje 2022. Sy was voorheen wenner van Mejuffrou Groot Engeland in 2017.

Biografie
---------

Simbani is gebore en getoë in Derbyshire, Engeland. Sy is 'n gegradueerde van die Universiteit van Birmingham met 'n meestersgraad in Chemiese ingenieurswese. Sy is 'n kommersiële bankier en is die hoof van sakegroei landwyd.

Skoonheidskompetisie
--------------------

Simbani het haar loopbaan as skoonheidskoningin in 2017 begin, sy is as Mejuffrou Groot Engeland 2017 gekroon en deur Cherelle Patterson vervang. Op 25 Oktober 2017 het sy Engeland verteenwoordig in die Mejuffrou Groot Internasionaal 2017-kompetisie wat by die Vinpearl-konvensiesentrum in Phu Quoc, Viëtnam, gehou is, waar sy nie tot die halfeindronde deurgedring het nie. Op 9 Julie 2022 is Simbani as 'n deelnemer van Mejuffrou Heelal Groot Brittanje 2022 gekroon en deur Emma Rose Collingridge vervang. Sy sal haar land by die Mejuffrou Heelal 2022-kompetisie verteenwoordig.
***Nyasasaurus*** ("Njassameer-akkedis") is ’n uitgestorwe genus Dinosauriformes-reptiele uit die Middel-Trias in Tanzanië en kan die vroegste bekende dinosourus wees. Die tipe-spesie, *N. parringtoni*, is in 1956 vir die eerste keer beskryf in ’n doktoraat van die Engelse paleontoloog Alan J. Charig, maar dit is eers in 2013 amptelik beskryf. Die vorige oudste rekord van ’n dinosourus was uit die Karnium-tydsnede, sowat 231,4 miljoen jaar gelede. *Nyasasaurus* is ontdek in ’n formasie wat uit die Anisium-tydsnede dateer, wat beteken dit het sowat 16 miljoen jaar voor ander vroeë dinosourusse geleef.

Beskrywing
----------

Die tipe-spesie, **NHMUK R6856**, is ’n gedeeltelike skelet van ’n individu wat na raming sowat 2-3 meter lank was. Dit bestaan uit ’n regter-boarmbeen en ses werwels. Nog ’n fossiel, SAM-PK-K10654, bestaan uit drie nek- en twee ander werwels.

Omdat die beendere onvolledig is, is dit moeilik om *Nyasasaurus* te klassifiseer. Dit kan met sekerheid in Archosauria geplaas word (die groep reptiele wat moderne voëls en krokodille insluit), asook in Dinosauriformes (die groep wat voëls, nie-vlieënde dinosourusse en verskeie nie-dinosourus-groepe uit die Trias insluit).
**Anund Jakob** was van 1022 tot omstreeks 1050 koning van Swede. Hy is vermoedelik op 25 Julie 1008 of 1010 as "Jakob" gebore. Hy was die seun van koning Olof Skötkonung. 

Anund was die tweede Christelike koning van die land en sy lang en deels stormagtige bewind is gekenmerk deur die toenemende verspreiding van die Christendom sowel as herhaalde pogings om die magsbalans in Skandinawië te beïnvloed. Deur sy hele bewind het hy probeer om die opkomende Deense leierskap in Skandinawië omver te werp deur die Noorweegse monargie te steun. Hy het ook die bewind van Jaroslaf die Wyse in Kiëf-Roes, sy swaer, gesteun. Hy word in Duitse en Noorse historiese bronne in positiewe terme genoem. Sy bewind was een van die langstes in die Wikingtydperk en die Middeleeue in Swede.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |  |
| --- | --- | --- |
| Voorganger**← Olof Skötkonung** | **Sweedse koning** | Opvolger**Emund die Oue →** |

|  |  |
| --- | --- |
| Normdata Edit this at Wikidata | 
* GND: 141775807
* VIAF: 130935164
* WorldCat Identities: viaf-130935164

 |
Holocaust-gedenksuil
Holocaust-gedenksteen
**Wespark-begraafplaas** is 'n groot begraafplaas in Johannesburg, Suid-Afrika. Talle van die land se bekende burgers is hier begrawe. Die begraafplaas is nie aan enige kerklike denominasie verbonde nie en het gebiede waar Christelike, Joodse, Moslem- en Chinese persone begrawe is. Die Joodse afdeling bevat 'n Holocaust-gedenkteken wat in 1959 opgerig is.

Die begraafplaas is in 1942 geopen en was histories deel van een van Johannesburg se oorspronklike plase, genaamd Waterval, wat in 1887 deur twee Geldenhuys-broers gekoop is in die hoop om goud te vind. Ongeag dat hulle nie goud gekry het nie, het Louw Geldenhuys 'n aantal Boereoorlog-veterane in diens geneem om die Emmarentiadam te bou en het hy kleinhoewes vir die verbou van groente en vrugte verhuur.

In 1933 is 13 hektaar aan die Stad Johannesburg geskenk vir parke en ontspanningsgeriewe, wat nadat verdere land aangekoop is, ontwikkel is tot die Johannesburgse Botaniese Tuin, Marks Park Sportklub en die Wespark-begraafplaas. Vandag is hierdie uitgestrekte begraafplaas die finale rusplek van duisende Johannesburgse inwoners, en bied dit aparte gebiede vir Chinese, Moslem, Joodse, Christelike en SANW-begrafnisse. Talle versierde grafstene en mausoleums kan dwarsdeur die park gevind word.

Wespark is 'n aktiewe begraafplaas en begrafnisse word steeds hier uitgevoer.

Noemenswaardige teraardebestellings
-----------------------------------

Van die bekendes wat hier begrawe is:

* Ahmed Kathrada (1929-2017), politikus en anti-apartheidsaktivis
* Alfred Baphethuxolo Nzo (1925–2000), Suid-Afrikaanse politikus
* Joe Modise (1929–2001), Suid-Afrikaanse politikus
* Helen Suzman (1917–2009), Suid-Afrikaanse politikus
* Herman Charles Bosman (1905–1951), Suid-Afrikaanse skrywer en joernalis
* Mandoza (1978-2016), kwaito-musikant
* Silver de Lange (1904–1956), musikant en bobaas-konsertinaspeler
* Johnny Clegg (1953-2019), musikant
* Johannes van der Walt (1908–1943), rofstoeier